Official Journal L 169 , 27/06/1997 P. 0085 - 0087



ROZHODNUTIE KOMISIE z 10. júna 1997, ktorým sa ustanovuje Riadiaci vedecký výbor (97/404/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, keďže dôkladné vedecké poradenstvo je nevyhnutným základom pre pravidlá spoločenstva o zdraví spotrebiteľov vrátane záležitostí týkajúcich sa zdravia spotrebiteľov v najužšom zmysle slova, ale aj zdravia a starostlivosti o zvieratá, zdravia rastlín a zdravého životného prostredia; keďže vedecké poradenstvo pre záležitosti zdravia spotrebiteľov je v súčasnosti zabezpečované šiestimi vedeckými výbormi ustanovenými Komisiou, ktoré sa venujú otázkam potravín, výživy zvierat, kozmetiky, pesticídov, toxicity a ekotoxicity a veterinárstva; keďže viacero otázok o zdraví spotrebiteľov je multidisciplinárnej povahy a vyžaduje si vstupné informácie z rôznych vedeckých výborov, pre ktoré by bola výhodná účinná spolupráca; keďže Komisia musí dostávať dôkladné a včasné vedecké poradenstvo; keďže v záujme spotrebiteľov a priemyslu musia byť základom vedeckého poradenstva o záležitostiach, ktoré sa týkajú zdravia spotrebiteľov, zásady vynikajúcej kvality, nezávislosti a prehľadnosti, PRIJALA TOTO ROZHODNUTIE: Článok 1 Týmto sa ustanovuje Riadiaci vedecký výbor (ďalej len "RVV") pre oblasť zdravia spotrebiteľov a bezpečnosti potravín. Článok 2 1. RVV pomáha Komisii obdržať najlepšie dostupné vedecké poradenstvo pre záležitosti, ktoré sa týkajú zdravia spotrebiteľov. 2. RVV koordinuje prácu vedeckých výborov ustanovených Komisiou, venujúcich sa záležitostiam zdravia spotrebiteľov, najmä však: a) vyhodnocuje a sleduje pracovné postupy používané vedeckými výbormi a v prípade potreby ich harmonizuje; b) v prípadoch, ktoré si vyžadujú poradenstvo dvoch alebo viacerých vedeckých výborov, RVV určí vedecké výbory o ktoré pôjde, zohľadniac podmienky povinného poradenstva, zváži posudky poskytnuté týmito rozdielnymi výbormi a môže, v prípade závažných rozdielov v týchto posudkoch, poskytnúť celkový pohľad na vec; c) ak sa opatrenia spoločenstva zakladajú na hodnotení vykonanom vedcami z organizácií členských štátov, RVV pomôže Komisii na jej požiadanie posúdiť, či je potrebné vedecké poradenstvo na úrovni spoločenstva a ak áno, určí, ktorý výbor ho zabezpečí. 3. V oblasti zdravia spotrebiteľov RVV: a) poskytuje vedecké poradenstvo iba v tých záležitostiach, na ktoré sa nevzťahuje mandát ostatných vedeckých výborov. Toto poradenstvo pripravuje na základe žiadosti Komisie, opierajúc sa o najprimeranejšie vedecké posudky; b) špecificky poskytuje vedecké poradenstvo o multidisciplinárnych aspektoch prenosných hubovitých encefalopatií vrátane hubovitej encefalopatie hovädzieho dobytka. Za týmto účelom vytvorí skupinu ad hoc, ktorej bude predsedať člen RVV a ktorej členmi môžu byť externí odborníci; c) pomáha Komisii s určením oblastí, v ktorých by mohlo byť primerané zaviesť povinné poradenstvo s vedeckými výbormi; d) organizuje prehľad existujúcich a novo vzniknutých postupov posudzovania rizikovosti a v prípadoch, kde je to vhodné, navrhuje vývoj nových postupov hodnotenia rizikovosti, vzťahujúcich sa na oblasti ako napríklad choroby prenášané potravou a prenášateľnosť chorôb zvierat na ľudí; e) upozorňuje Komisiu na akékoľvek špecifické alebo vynárajúce sa problémy zdravia spotrebiteľov. 4. Členovia RVV, ktorí nepredsedajú vedeckým výborom, napomáhajú výberu členov vedeckých výborov prostredníctvom rád Komisii, ktoré sa týkajú kvality a nezávislosti kandidátov. 5. Komisia môže pri žiadosti o informácie od RVV uviesť termín, do ktorého majú byť informácie poskytnuté. Článok 3 1. RVV sa skladá z ôsmich vedeckých odborníkov, ktorí nie sú členmi žiadneho iného vedeckého výboru, a predsedov vedeckých výborov. V prípade, že sa títo predsedovia nemôžu zúčastniť schôdze RVV, môžu byť nahradení jedným z podpredsedov ich vedeckého výboru. 2. Plne obsadený RVV zvolí jednoduchou väčšinou jedného predsedu a dvoch podpredsedov spomedzi tých členov RVV, ktorí nie sú predsedami vedeckých výborov. 3. Členovia RVV budú vedeckými odborníkmi v jednej alebo viacerých oblastiach zdravia spotrebiteľov a spolu budú upravovať čo najširšiu škálu vedeckých disciplín týkajúcich sa tejto problematiky. 4. Členovia RVV, ktorí nepredsedajú vedeckým výborom, budú nominovaní Komisiou po tom, čo bude v Úradnom vestníku Európskych spoločenstiev uverejnená správa vyzývajúca na vyjadrenie záujmu spolu s kritériami výberu a popisom výberového konania. Výberové konanie prehľadným spôsobom určí najvhodnejších kandidátov na prácu v RVV. Z týchto Komisia nominuje členov RVV, ktorí nepredsedajú vedeckým výborom. Mená členov RVV sa uverejnia v úradnom vestníku. 5. Funkčné obdobie členov RVV, nepredsedajúcich vedeckým výborom, je tri roky. Títo členovia RVV nemôžu vykonávať viac ako dve po sebe idúce funkčné obdobia. Po uplynutí troch rokov zostávajú vo funkcii, pokiaľ nebudú nahradení, alebo pokiaľ sa neobnoví ich mandát. 6. V prípade, že člen RVV, ktorý nepredsedá vedeckému výboru, už ďalej nemôže efektívne prispievať k práci RVV, alebo v prípade jeho alebo jej dobrovoľného odstúpenia, Komisia na zostávajúce funkčné obdobie nominuje primeraného náhradníka vybraného spomedzi najvhodnejších kandidátov určených v súlade s odsekom 4. 7. Členovia RVV a externí odborníci pozvaní s cieľom prispenia k práci RVV dostanú okrem náhrady cestovných a stravných výdajov odmenu za služby, ktoré poskytujú Komisii, v súlade s pravidlami ustanovenými Komisiou. Článok 4 1. Členovia RVV konajú v rámci svojej pôsobnosti v RVV nezávisle na vonkajších vplyvoch. 2. Členovia RVV informujú každoročne Komisiu o akýchkoľvek záujmoch, ktoré by mohli byť vnímané ako ovplyvňujúce ich nezávislosť. 3. Členovia RVV a externí odborníci nahlásia špecifické záujmy, ktoré by mohli byť vnímané ako ovplyvňujúce ich nezávislosť vzhľadom na prácu RVV, jeho pracovných skupín, alebo jeho skupín ad hoc. Článok 5 1. RVV môže vytvoriť špecifické pracovné skupiny s jasne definovaným mandátom. Každej pracovnej skupine predsedá člen výboru. Tieto skupiny môžu zahŕňať externých odborníkov. Pracovné skupiny podliehajú RVV. Článok 6 1. RVV prijme svoj rokovací poriadok a uverejní ho. 2. Poriadok zabezpečí, aby: a) sa úlohy RVV plnili spôsobom, ktorý spĺňa zásady vynikajúcej kvality, nezávislosti a prehľadnosti, rešpektujúc pritom legitímne žiadosti o udržanie obchodného tajomstva; b) sa koordinácia práce vedeckých výborov vykonávala účinným a pružným spôsobom, najmä včasným podávaním správ predsedov o pracovných plánoch vedeckých výborov; c) RVV poskytoval svoje posudky a iné vedecké poradenstvo v pravý čas; d) RVV mohol vymenovať spravodajcov s cieľom prípravy podkladových informácií a dokumentácie a tvorby návrhov jeho posudkov; e) RVV overil, či môžu vymenovaní spravodajcovia vykonávať ich špecifické úlohy čo najnezávislejšie od vonkajších vplyvov. Článok 7 Agenda, protokol a posudky RVV sa uverejňujú bez zbytočného odkladu a vzhľadom na potrebu rešpektovať obchodné tajomstvo. Menšinové názory sa do uvedeného vždy začlenia a budú prisudzované ku konkrétnym členom iba na ich žiadosť. Článok 8 Bez toho, aby bol dotknutý článok 214 zmluvy, členovia nesmú vyzradiť informácie získané ako výsledok práce v RVV alebo v jednej z jeho pracovných skupín, ak im bude oznámené, že tieto informácie podliehajú žiadosti o utajenie. Článok 9 Komisia poskytne RVV, jeho pracovným skupinám a jeho skupine ad hoc sekretariát. V Bruseli 10. júna 1997 Za Komisiu EMMA BONINO členka Komisie